KOMISIJOS REGLAMENTAS (EB) Nr. 1213/2008
2008 m. gruodžio 5 d.
dėl 2009 m., 2010 m. ir 2011 m. suderintos daugiametės Bendrijos kontrolės programos, kuria siekiama užtikrinti, kad būtų neviršijama didžiausia leidžiamoji pesticidų liekanų koncentracija augaliniuose ir gyvūniniuose produktuose bei ant jų, ir siekiama įvertinti jų poveikį vartotojams
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 29 straipsnį,
kadangi:
(1)
Remdamasi direktyvomis 76/895/EEB, 86/362/EEB, 86/363/EEB ir 90/642/EEB Komisija priėmė rekomendacijas dėl suderintos pesticidų liekanų koncentracijos grūduose ir kai kuriuose kituose augaliniuose produktuose ir ant jų stebėsenos Bendrijos programos. 2008 m. rugsėjo 1 d. tos direktyvos pakeistos Reglamentu (EB) Nr. 396/2005. Pagal tą reglamentą Bendrijos pesticidų liekanų kontrolės programa be augalinio maisto turi apimti ir gyvūninį maistą, ir ji turi būti išdėstyta kaip privalomas teisės aktas. Todėl ją reikėtų priimti kaip reglamentą. Jis turėtų nepažeisti 1996 m. balandžio 29 d. Tarybos direktyvos 96/23/EB dėl kai kurių medžiagų ir jų likučių gyvuose gyvūnuose ir gyvūninės kilmės produktuose monitoringo priemonių, panaikinančios Direktyvas 85/358/EEB ir 86/469/EEB bei Sprendimus 89/187/EEB ir 91/664/EEB (2).
(2)
Trisdešimt maisto produktų sudaro pagrindinę mitybos dalį Bendrijoje. Kadangi pesticidų naudojimas per trejus metus labai pasikeičia, pesticidai tuose trisdešimtyje maisto produktų turėtų būti stebimi keletą trimečių laikotarpių, kad būtų galima įvertinti poveikį vartotojams ir Bendrijos teisės aktų taikymą.
(3)
Remiantis binominio paskirstymo tikimybe galima suskaičiuoti, kad 642 mėginių analizė didesniu nei 99 % patikimumu leidžia aptikti mėginį, kuriame pesticidų liekanų kiekis viršija nustatymo ribą, jei pesticidų liekanų kiekis viršijamas ne mažiau kaip 1 % produktų. Šių mėginių surinkimas turėtų būti proporcingai paskirstytas valstybėms narėms pagal gyventojų skaičių, per vienerius metus turėtų būti paimta mažiausiai 12 kiekvieno maisto produkto mėginių.
(4)
Kai pesticidų liekanų apibrėžtis apima kitas veikliąsias medžiagas, metabolitus arba irimo produktus, apie tuos metabolitus turėtų būti pranešta atskirai.
(5)
„Metodo įteisinimo ir pesticidų liekanų maiste ir pašaruose tyrimų kokybės kontrolės tvarkos“ aprašas paskelbtas Komisijos interneto svetainėje (3).
(6)
Imant mėginius turėtų būti taikoma 2002 m. liepos 11 d. Komisijos direktyva 2002/63/EB, nustatanti Bendrijos mėginių ėmimo metodus oficialiai kontroliuojant pesticidų likučius augalinės ir gyvūninės kilmės produktuose ir ant jų bei panaikinanti Direktyvą 79/700/EEB (4), kurioje pateikti Codex Alimentarius komisijos rekomenduojami mėginių ėmimo metodai ir darbo tvarka.
(7)
Taip pat būtina įvertinti, ar neviršijamas didžiausios likučių koncentracijos lygis kūdikių maiste, nustatytas 2006 m. gruodžio 22 d. Komisijos direktyvos 2006/141/EB dėl pradinių mišinių kūdikiams ir tolesnio maitinimo mišinių, keičiančios Direktyvą 1999/21/EB (5), 10 straipsnyje ir 2006 m. gruodžio 5 d. Komisijos direktyvos 2006/125/EB dėl perdirbtų grūdinių maisto produktų ir maisto kūdikiams bei mažiems vaikams (6) 7 straipsnyje.
(8)
Būtina įvertinti bendrąjį, kaupiamąjį ir sinergetinį pesticidų poveikį. Pirmiausia reikėtų įvertinti kai kuriuos organofosfatus, karbamatus, triazolusų ir piretroidus, kaip nurodyta I priede.
(9)
Valstybės narės kasmet iki rugpjūčio 31 d. turėtų pateikti informaciją apie ankstesnius kalendorinius metus.
(10)
Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Valstybės narės 2009 m., 2010 m. ir 2011 m. ima mėginius ir atlieka I priede nurodytų produktų ir (arba) pesticidų liekanų derinių analizę.
Kiekvieno produkto mėginių skaičius nurodytas II priede.
2 straipsnis
1. Partija, iš kurios turi būti imami mėginiai, parenkama atsitiktinės atrankos būdu.
Mėginių ėmimo tvarka, įskaitant vienetų skaičių, atitinka Direktyvos 2002/63/EB nuostatas.
2. Paimami ir ištiriami bent tokie mėginiai:
a)
dešimt kūdikių maisto, daugiausia sudaryto iš daržovių, vaisių ir javų, mėginių;
b)
jeigu yra, vienas ekologiškų produktų mėginys, atspindintis ekologiškų produktų rinkos dalį kiekvienoje valstybėje narėje.
3 straipsnis
1. Valstybės narės ne vėliau kaip iki 2010 m., 2011 m. ir 2012 m. rugpjūčio 31 d. pateikia atitinkamai 2009 m., 2010 m. ir 2011 m. tirtų mėginių tyrimų rezultatų ataskaitą.
Be šių rezultatų valstybės narės pateikia šią informaciją:
a)
pagal „Metodo įteisinimo ir pesticidų liekanų maiste ir pašaruose tyrimų kokybės kontrolės tvarkos“ aprašą taikytus analizės metodus ir pasiektus ribinius kiekius, apie kuriuos reikia pranešti;
b)
nacionalinėse ir Bendrijos kontrolės programose taikomą nustatymo ribą;
c)
informaciją apie analitinių, kontrolėje dalyvaujančių laboratorijų akreditavimą;
d)
kai tai leidžia nacionalinė teisė, informaciją apie taikytas vykdymo užtikrinimo priemones;
e)
viršijus DLK, paaiškinimą apie galimas DLK viršijimo priežastis, kartu pateikiant atitinkamas pastabas apie rizikos valdymo galimybes.
2. Kai pesticidų liekanų apibrėžtis apima veikliąsias medžiagas, metabolitus ir (arba) irimo arba reakcijos produktus, valstybės narės praneša apie tyrimo rezultatus pagal teisinę tų liekanų apibrėžtį. Tam tikrais atvejais, visų liekanų apibrėžtyje minėtų pagrindinių izomerų arba metabolitų analizės rezultatai pateikiami atskirai.
4 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. gruodžio 5 d.